CELEX: 32021D0176
Language: fi
Date: 2021-02-05 00:00:00
Title: Neuvoston päätös (EU) 2021/176, annettu 5 päivänä helmikuuta 2021, öljyn ja muiden vaarallisten aineiden aiheuttaman Pohjanmeren pilaantumisen torjuntayhteistyöstä tehtyyn sopimukseen (Bonnin sopimus) tehtyjen, kyseisen sopimuksen soveltamisalan laajentamista koskevien muutosten tekemisestä ja Espanjan kuningaskunnan kyseiseen sopimukseen liittymisestä

16.2.2021   
               
               
                  FI
               
               
                  Euroopan unionin virallinen lehti
               
               
                  L 54/1
               
            
         NEUVOSTON PÄÄTÖS (EU) 2021/176,
         annettu 5 päivänä helmikuuta 2021,
         öljyn ja muiden vaarallisten aineiden aiheuttaman Pohjanmeren pilaantumisen torjuntayhteistyöstä tehtyyn sopimukseen (Bonnin sopimus) tehtyjen, kyseisen sopimuksen soveltamisalan laajentamista koskevien muutosten tekemisestä ja Espanjan kuningaskunnan kyseiseen sopimukseen liittymisestä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan ja 196 artiklan 2 kohdan yhdessä sen 218 artiklan 6 kohdan a alakohdan v alakohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän (1),
         sekä katsoo seuraavaa:
         
                     (1)
                  
                  
                     Euroopan talousyhteisö hyväksyi sopimuksen öljyn ja muiden vaarallisten aineiden aiheuttaman Pohjanmeren pilaantumisen torjuntayhteistyöstä (2), jäljempänä ’Bonnin sopimus’, neuvoston päätöksellä 84/358/ETY (3), ja sopimus tuli voimaan 1 päivänä syyskuuta 1989. Bonnin sopimusta muutettiin vuonna 1989. Kyseiset muutokset hyväksyttiin neuvoston päätöksellä 93/540/ETY (4), ja ne tulivat voimaan 1 päivänä huhtikuuta 1994.
                  
               
                     (2)
                  
                  
                     Neuvosto valtuutti 7 päivänä lokakuuta 2019 annetulla päätöksellä komission käymään unionin puolesta neuvotteluja Bonnin sopimuksen aineelliseen ja maantieteelliseen soveltamisalaan tehtävistä muutoksista.
                  
               
                     (3)
                  
                  
                     Bonnin sopimuksen 16 artiklan 1 kohdan mukaisesti sopimuspuolet tarkastelivat Bonnin sopimuksen soveltamisalan laajentamista koskevaa ehdotusta, jonka tavoitteena on parantaa valvontayhteistyötä Lontoossa 2 päivänä marraskuuta 1973 allekirjoitetun ja 17 päivänä helmikuuta 1978 tehdyllä pöytäkirjalla täydennetyn aluksista aiheutuvan meren pilaantumisen ehkäisemisestä tehdyn kansainvälisen yleissopimuksen, jäljempänä ’MARPOL-yleissopimus’, liitteessä VI esitettyjen vaatimusten osalta. Lisäksi sopimuspuolet tarkastelivat muutoksia, joita Bonnin sopimukseen ja sen liitteeseen olisi tehtävä Espanjan liittyessä kyseiseen sopimukseen sen 20 artiklan mukaisesti.
                  
               
                     (4)
                  
                  
                     Komissio on 7 päivänä lokakuuta 2019 hyväksytyn neuvoston päätöksen mukaisesti neuvotellut Bonnin sopimukseen tehtävät muutokset, jotka on hyväksytty yksimielisesti kahdella päätöksellä Bonnin sopimuksen sopimuspuolten 31. kokouksessa, joka pidettiin Bonnissa 9–11 päivänä lokakuuta 2019.
                  
               
                     (5)
                  
                  
                     Kyseiset Bonnin sopimuksen muutokset olisi hyväksyttävä Euroopan unionin puolesta,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Hyväksytään unionin puolesta sopimuspuolten 31. kokouksessaan Bonnissa 9–11 päivänä lokakuuta 2019 öljyn ja muiden vaarallisten aineiden aiheuttaman Pohjanmeren pilaantumisen torjuntayhteistyöstä tehtyyn sopimukseen, jäljempänä ’Bonnin sopimus’, hyväksymät muutokset, jotka koskevat Bonnin sopimuksen soveltamisalan laajentamista ja Espanjan kuningaskunnan liittymistä Bonnin sopimukseen (5).
         
         
            2 artikla
            Neuvoston puheenjohtaja nimeää yhden tai useamman henkilön, jolla on valtuudet antaa unionin puolesta Bonnin sopimuksen 16 artiklassa tarkoitettu ilmoitus (6).
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 5 päivänä helmikuuta 2021.
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  Hyväksyntä annettu 19. tammikuuta 2021.
         
            (2)  EYVL L 188, 16.7.1984, s. 9.
         
            (3)  Neuvoston päätös 84/358/ETY, tehty 28 päivänä kesäkuuta 1984, öljyn ja muiden vaarallisten aineiden aiheuttaman Pohjanmeren pilaantumisen torjuntayhteistyötä koskevan sopimuksen tekemisestä (EYVL L 188, 16.7.1984, s. 7).
         
            (4)  Neuvoston päätös 93/540/ETY, tehty 18 päivänä lokakuuta 1993, öljyn ja muiden vaarallisten aineiden aiheuttaman Pohjanmeren pilaantumisen torjuntayhteistyötä koskevan sopimuksen (Bonnin sopimus) tiettyjen muutosten hyväksymisestä (EYVL L 263, 22.10.1993, s. 51).
         
            (5)  Bonnin sopimuksen muutoksia koskevien päätösten tekstit on julkaistu tämän virallisen lehden sivuilla 3 ja 6.
         
            (6)  Neuvoston pääsihteeristö julkaisee Bonnin sopimuksen muutosten voimaantulopäivän Euroopan unionin virallisessa lehdessä.